钦定古今图书集成/明伦汇编/官常典/第226卷 > 韩忠彦
## 钦定古今图书集成/明伦汇编/官常典/第226卷 > 韩忠彦

按《宋史韩琦传》：“琦子忠彦，字师朴，少以父任为将作监簿，复举进士。琦罢政，忠彦以秘书丞召试馆职，除
校理，同知太常礼院，为开封府判官、三司盐铁判官，
出通判永宁军，召还为户部判官。琦薨，服除，为直龙
图阁，擢天章阁待制，知瀛州。朝廷以夏人囚废其主
秉常，用兵西方，既下，米脂等城砦数十，夏人求救于”
辽，辽人移书继至。会遣使贺辽主生辰，神宗以命忠
彦，遂以给事中奉使。辽遣赵资睦迓之，语及西事，忠
彦曰：“此小役也，何问为？”辽主使其臣王言敷燕于馆。
言敷问：“夏国胡罪，而中国兵不解，无失两朝之懽，则
善矣。”忠彦曰：“问罪西夏，于二国之好何预乎？”使还。时
官制行，章惇为门下侍郎，奏给事中东省属官封駮，
宜先禀而后上。忠彦奏：“朝廷之事，执政之所行也。事
当封駮，则与执政固已异矣，尚何禀议之有？”诏从其
请。左仆射王珪为南郊大礼使，事之当下者，自从其
所画旨。忠彦以《官制》駮之曰：“今事于南郊者，大礼使
既不从中画旨，处分出一时者又不从中书奏审官
制之行，曾未期月，而庙堂自渝之后，将若之何？”乃诏：
“事无钜细，必经三省而后行。”拜礼部尚书，以枢密直
学士知定州。元祐中，召为户部尚书，擢尚书左丞。弟
嘉彦尚主，改同知枢密院事，迁知院事。哲宗亲政，更
用大臣，言者观望，争言垂帘时事。忠彦言：“昔仁宗始
政，当时亦多讥斥章献时事，仁宗恶其持情近薄，下
诏戒饬。陛下能法仁祖用心，则善矣。”以观文殿学士
知真定府，移定州。忠彦在西府，以用兵西方非是，愿
以所取之地弃还之，以息民力。至是，言者以为言，降
资政殿学士，改知大名府。徽宗即位，以吏部尚书召，
拜门下侍郎。忠彦陈四事：一曰广仁恩，二曰开言路，
三曰去疑似，四曰戒用兵。逾月，拜尚书右仆射兼中
书侍郎。上用忠彦言，数下诏蠲天下逋负，尽还流人
而甄叙之。忠直敢言，若知名之士，稍见收用。进左仆
射兼门下侍郎，封仪国公。而曾布为右相，多不协。言
事者助布排忠彦，以观文殿大学士知大名府。又以
钦圣欲复废后为忠彦罪，再降大中大夫、怀州居住。
又论忠彦在相位，不应弃“湟州，谪崇信军节度副使，
济州居住。逮复湟、鄯，又谪磁州团练副使。复大中大
夫，遂以宣奉大夫致仕。卒年七十二。